b'\n_START_ARTICLE_\nMajadahonda\n_START_PARAGRAPH_\nMajadahonda (pe numele complet Organiza\xc8\x9bia Antisovietic\xc4\x83 a tineretului studios "Majadahonda") a fost o mi\xc8\x99care de rezisten\xc8\x9b\xc4\x83 antisovietic\xc4\x83 din Basarabia, jude\xc8\x9bul Orhei, \xc3\xaenfiin\xc8\x9bat\xc4\x83 la 1 august 1940 de Anatol Gum\xc4\x83, Pavel Bogu\xc8\x99, Victor Gum\xc4\x83, Grigore Mihu, Constantin S\xc3\xa2rbu, Onisim Cozma, Ion Bacalu, Victor Brode\xc8\x9bchi, Anatol Cotun, Dumitru Dob\xc3\xa2nd\xc4\x83, Vichentie Eprov, Mihai Gr\xc4\x83jdeanu \xc8\x99i Eugen Bra\xc8\x99oveanu, cuprinz\xc3\xa2nd un grup de aproximativ 32 de liceeni, studen\xc8\x9bi \xc8\x99i profesori de la Liceul "Vasile Lupu" \xc8\x99i \xc8\x98coala nr.2 din Orhei. Se \xc8\x99tie c\xc4\x83 membrii organiza\xc8\x9biei aveau drept scop principal - r\xc4\x83sturnarea puterii sovietice \xc3\xaen Basarabia \xc8\x99i unirea ei cu Rom\xc3\xa2nia. Se consider\xc4\x83 c\xc4\x83 \xe2\x80\x9eMajadahonda\xe2\x80\x9d a fost prima mi\xc8\x99care de rezisten\xc8\x9b\xc4\x83 antisovietic\xc4\x83 din Basarabia, iar la data depist\xc4\x83rii ei de c\xc4\x83tre autorit\xc4\x83\xc8\x9bile sovietice, \xc3\xaen 31 mai 1941, forma\xc8\x9biunea num\xc4\x83ra peste 53 de membri activi.\n_START_SECTION_\n\xc3\x8enfiin\xc8\x9barea\n_START_PARAGRAPH_\nOrganiza\xc8\x9bia a fost \xc3\xaenfiin\xc8\x9bat\xc4\x83 la 1 august 1940, fiind condus\xc4\x83 de Anatol Gum\xc4\x83 - pre\xc8\x99edinte \xc8\x99i adjunctul s\xc4\x83u Victor Gum\xc4\x83. Denumirea \xe2\x80\x9eMajadahonda\xe2\x80\x9d provine de la Majadahonda, localitate din Spania franchist\xc4\x83, unde doi voluntari rom\xc3\xa2ni din Mi\xc8\x99carea Legionar\xc4\x83 (Ion I. Mo\xc8\x9ba \xc8\x99i Vasile Marin) lupt\xc3\xa2nd de partea trupelor franchiste, fuseser\xc4\x83 uci\xc8\x99i de trupele legaliste republicane la data de 13 ianuarie 1937, \xc3\xaen decursul r\xc4\x83zboiului civil spaniol (1936-1939). Organiza\xc8\x9bia \xe2\x80\x9eMajadahonda\xe2\x80\x9d \xc3\xae\xc8\x99i alege \xc8\x99i un consiliu coordonator \xc3\xaen care au fost propu\xc8\x99i \xc8\x99efii a patru echipe. Tot \xc3\xaen acea perioad\xc4\x83 s-a decis \xc3\xaenfiin\xc8\x9barea unui ziar al organiza\xc8\x9biei Cu fruntea-n sus al c\xc4\x83rui redactor a fost numit Gheorghe Mart\xc3\xa2nov. Printre membrii cei mai activi se num\xc4\x83rau, pe l\xc3\xa2ng\xc4\x83 fondatori, Oleg Frunz\xc4\x83, Constantin S\xc3\xa2rbu, Vlad Elexeev, Eleonora Vascan, Tamara Jovmir, Arcadie \xc8\x9aelea - student la Ia\xc8\x99i, Segiu Buiuc, profesorii Dumitru Munteanu \xc8\x99i Maria Majaru \xc8\x99.a.\n_START_SECTION_\nActivitatea\n_START_PARAGRAPH_\nP\xc3\xa2n\xc4\x83 \xc3\xaen decembrie 1940, organiza\xc8\x9bia a \xc3\xaentreprins un \xc8\x99ir de ac\xc8\x9biuni subversive \xc3\xaempotriva sovieticilor: distribuirea de proclama\xc8\x9bii, realizarea unor \xc3\xaenscrip\xc8\x9bii pe pere\xc8\x9bii cl\xc4\x83dirilor - "Nu da\xc8\x9bi crezare ocupan\xc8\x9bilor bol\xc8\x99evici!", "C\xc4\x83ra\xc8\x9bi-v\xc4\x83 acas\xc4\x83, barbarilor!", "Moarte ocupan\xc8\x9bilor stalini\xc8\x99ti!"._NEWLINE_Membrii organiza\xc8\x9biei au ajutat comunitatea rom\xc3\xa2neasc\xc4\x83 fotografiind aerodromul militar sovietic de la Cioc\xc3\xaelteni \xc8\x99i trimi\xc8\x9b\xc3\xa2nd imaginile Statului Major al Armatei Rom\xc3\xa2ne._NEWLINE_\xc3\x8en s\xc4\x83pt\xc4\x83m\xc3\xa2na de dinainte de Cr\xc4\x83ciunul anului 1940, Anatol Gum\xc4\x83, pre\xc8\x99edintele organiza\xc8\x9biei \xe2\x80\x9eMajadahonda\xe2\x80\x9d a propus o ac\xc8\x9biune important\xc4\x83. Astfel \xc3\xaenc\xc3\xa2t, \xc3\xaen data de 25 decembrie 1940, pe geamurile \xc8\x98colii Medii din Orhei au fost lipite afi\xc8\x99e anticomuniste. Apoi a fost arborat tricolorul pe trei dintre cele mai importante cl\xc4\x83diri din ora\xc8\x99: pe imobilul care ad\xc4\x83postea sediul NKVD-ului, pe cl\xc4\x83direa fostei prefecturi, unde se afla sediul Comitetului de Partid Bol\xc8\x99evic, \xc8\x99i la Prim\xc4\x83rie.'